На основу члана 202. Закона о пловидби и лукама на унутрашњим водама („Службени гласник РС”, бр. 73/10, 121/12, 18/15, 96/15 – др. закон, 92/16, 104/16 – др. закон, 113/17 – др. закон, 41/18, 95/18 – др. закон, 37/19 – др. закон, 9/20 и 52/21) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О ИЗМЕНАМА И ДОПУНАМА УРЕДБЕ О НАЧИНУ ОСТВАРИВАЊА СИГУРНОСНЕ ЗАШТИТЕ БРОДОВА, ЛУКА ОТВОРЕНИХ ЗА МЕЂУНАРОДНИ САОБРАЋАЈ И ОБЈЕКАТА БЕЗБЕДНОСТИ ПЛОВИДБЕ НА МЕЂУНАРОДНИМ ВОДНИМ ПУТЕВИМА

Члан 1.

У Уредби о начину остваривања сигурносне заштите бродова, лука отворених за међународни саобраћај и објеката безбедности пловидбе на међународним водним путевима („Службени гласник РС”, број 56/18), члан 2. мења се и гласи:

„Члан 2.

Поједини изрази употребљени у овој уредби имају следеће значење:

1) *заштита брода, луке отворене за међународни саобраћај и објеката безбедности пловидбе на међународним водним путевима* је скуп мера којима се обезбеђује заштита брода, посаде, луке отворене за међународни саобраћај и објеката безбедности пловидбе на међународним водним путевима од незаконитог поступања;

2) *лице одговорно за сигурност бродара* је лице које је одређено од бродара које је одговорно за сигурност брода, укључујући успостављање и спровођење сигурносног плана брода и за одржавање везе са официром одговорним за сигурност брода, лицем одговорним за сигурност објеката безбедности пловидбе и лицем одговорним за сигурност луке;

3) *лице одговорно за сигурност луке* је лице које је одређено од лучког оператера за сигурност луке, укључујући успостављање и спровођење сигурносног плана луке и за одржавање везе са официром одговорним за сигурност брода, лицем одговорним за сигурност објеката безбедности пловидбе и лицем одговорним за сигурност бродара;

4) *лице одговорно за сигурност објеката безбедности пловидбе* је лице које је одређено од Дирекције за водне путеве (у даљем тексту: Дирекција) за сигурност објекта безбедности пловидбе, укључујући успостављање и спровођење сигурносног плана објеката безбедности пловидбе и за одржавање везе са официром одговорним за сигурност брода, лицем одговорним за сигурност луке и лицем одговорним за сигурност бродара;

5) *министарство* је министарство надлежно за послове саобраћаја;

6) *незаконито поступање* је сваки догађај, радња или околност која угрожава или може угрозити сигурност брода, луке или објекта безбедности пловидбе;

7) *ниво сигурности* jeниво током којег се примењују посебне заштитне мере које су утврђене сигурносним плановима брода, објеката безбедности пловидбе и лука које укључују скуп мера и других опција за ублажавање ризика које се примењују према утврђеном приоритету;

8) *ниво сигурности 1* је ниво на којем се све време примењује основни скуп одговарајућих заштитних сигурносних мера, како је утврђено сигурносним плановима брода, луке и објеката безбедности пловидбе;

9) *ниво сигурности 2* је ниво током којег се примењују одговарајуће додатнезаштитне сигурносне мере у неком временском интервалу као последица повећане опасности од наступања догађаја који угрожава сигурност, како је утврђено сигурносним плановима брода, луке и објеката безбедности пловидбе;

10) *ниво сигурности 3* је ниво током којег се примењују одговарајуће посебне заштитне сигурносне мере у ограниченом временском интервалу када је догађај који угрожава сигурност, вероватан или неминован иако није могуће утврдити посебан циљ изложен сигурносној опасности, како је утврђено сигурносним плановима брода, луке и објеката безбедности пловидбе;

11) *оружје, опасне материје и направе* обухватају све врсте оружја, опасне материје, направе које могу угрозити здравље или живот људи, односно сигурност брода, лучке инфраструктуре, другу имовину на лучком подручју или заштиту околине, које је забрањено поседовати или уносити на брод или лучко подручје;

12) *официр одговоран за сигурност брода* је заповедник или друго лице на броду које је одговорно заповеднику, одређено од бродара за сигурност брода, укључујући примену сигурносног плана брода и за одржавање везе са лицем одговорним за сигурност луке, лицем одговорним за сигурност објеката безбедности пловидбе и лицем одговорним за сигурност бродара;

13*) процена ризика* је процес идентификације, анализе и вредновања ризика који се спроводи у складу са методологијом прописаном српским стандардом за процену ризика у заштити лица, имовине и пословања;

14) *сигурност* је одсуство неприхватљивог ризика. Неприхватљиви ризик се на основу нивоа ризика сврстава у категорије умерено великог, великог и изразитог великог ризика;

15) *сигурносни план брода* је план мера којима се обезбеђује заштита лица и терета који се налазе на броду од незаконитог поступања;

16) *сигурносни план луке* је план мера којима се обезбеђује заштита лучке инфраструктуре, лучке супраструктуре, лучког подручја, бродова, терета и лица који се налазе у луци и на бродовима у луци од незаконитог поступања;

17) *сигурносни план објеката безбедности пловидбе* је план мера Дирекције којима се обезбеђује заштита објеката безбедности пловидбе и других инфраструктурних објеката који чине саставни део међународних водних путева.”.

Члан 2.

Члан 4. мења се и гласи:

„Члан 4.

Правна лица и предузетници са лиценцом за вршење послова процене ризика у заштити лица, имовине и пословања применом прописане методологије утврђују ниво ризика, израђују акт о процени ризика и одређују ниво сигурности брода, луке и објекта безбедности пловидбе.

Послови процене ризика врше се на основу закљученог уговора у складу са прописима о приватном обезбеђењу.

Уколико лука или бродар имају лиценцу за самозаштитну делатност, они могу за сопствене потребе израђивати акт о процени ризика у заштити лица, имовине и пословања уколико имају запослено физичко лице са одговарајућом лиценцом.

Министарство надлежно за унутрашње послове може на образложен захтев правног лица и предузетника са лиценцом за процену ризика у заштити лица, имовине и пословања доставити податке о регистрованим догађајима који угрожавају сигурност брода, луке или објеката безбедности пловидбе, као и о догађајима у вези оружја, опасних материја и направа, које је забрањено поседовати или уносити на брод или подручје луке. Уз захтев се доставља и оверена копија уговора закључена са корисником услуга.

Бродарима, лучким оператерима, односно органу надлежном за објекте безбедности пловидбе са лиценцом за самозаштитну делатност за потребе израде акта о процени ризика у заштити лица, имовине и пословања, министарство надлежно за унутрашње послове ће доставити податке из става 4. овог члана на образложени захтев.

Акт о процени ризика се ажурира најмање једном у три године.

Захтев за приступ подацима из става 4. овог члана подноси се на Обрасцу, који је одштампан уз ову уредбу и чини њен саставни део.”.

Члан 3.

У члану 5. став 1. мења се и гласи:

„У случају промене нивоа сигурности лица одговорна за сигурност ће о новоутврђеном нивоу сигурности обавестити VTS центар и разменити информације са лицима одговорним за сигурност лука, бродара и објеката безбедности пловидбе на које се примењују одредбе ове уредбе у најкраћем року од настанка промене.”.

После става 3. додаје се став 4. који гласи:

„Изузетно од става 1. овог члана, без обзира на ниво сигурности утврђен актом о процени ризика министарствоу сарадњи са министарством надлежним за унутрашње послове може наложити промену нивоа сигурности.”.

Члан 4.

У члану 8. тачка 2), члану 11. тачка 2) и члану 13. тачка 2), реч: „израђује” замењује се речју: „успоставља”.

Члан 5.

У члану 15. став 6. мења се и гласи:

„Сигурносни план брода, лука и објеката безбедности пловидбе израђује се на основу акта о процени ризика у заштити лица, имовине и пословања и не сме да садржи мањи обим мера за поступање са ризицима од оног који је прописан у закључку тог акта.”.

После става 6. додају се нови став 7. и став 8, који гласе:

„Процену ризика спроводе правна и физичка лица са одговарајућом лиценцом коју издаје министарство надлежно за унутрашње послове у складу са законом којим се уређује приватно обезбеђење.

Сигурносне планове брода, лука и објеката безбедности пловидбе израђује уговорним ангажовањем правно лице или предузетник са лиценцом за вршење послова приватног обезбеђења, односно бродар, лучки оператер и Дирекције, ако имају организовану самозаштитну делатност који имају одговарајућу лиценцу издату од министарства надлежног за унутрашње послове.”.

Досадашњи став 7. постаје став 9.

Члан 6.

У члану 17. став 2. после речи: „брода” додају се запета и реч: „лука”.

Став 3. мења се и гласи:

„Надзор над спровођењем одредаба ове уредбе које се односе на прописе о приватном обезбеђењу врши министарство надлежно за унутрашње послове преко службених лица.”.

Став 4. брише се.

Члан 7.

У члану 19. тачка 2), члану 20. тачка 2) и члану 21. тачка 2), речи: „не изради” замењују се речима: „не успостави”.

Члан 8.

У члану 5. став 2. тачка 5), члану 6. став 2. тачка 2), члану 8. тачка 3), члану 11. тачка 3), члану 13. тачка 3), члану 15. ст. 1. и 2, члану 16. ст. 1. и 2, члану 19. тачка 3), члану 20. тачка 3), члану 21. тачка 3) и члану 22. став 1. тач. 1) и 2), реч: „одобрен” у одређеном падежу бришe се.

Члан 9.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-11466/2025

У Београду, 24. октобра 2025. године

В Л А Д А

ПРЕДСЕДНИК

проф. др Ђуро Мацут,с.р.